Πρόταση ΚΑΝΟΝIΣΜΟΥ ΤΟΥ ΣΥΜΒΟΥΛIΟΥ για το άνοιγμα και τον τρόπο διαχείρισης αυτόνομων κοινοτικών δασμολογικών ποσοστώσεων για ορισμένα προϊόντα της αλιείας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Στο πλαίσιο της ετήσιας συνολικής εξέτασης που συμφωνήθηκε στο Συμβούλιο σχετικά με τη χορήγηση αυτόνομων προτιμησιακών καθεστώτων για τα προϊόντα της αλιείας, οι υπηρεσίες της Επιτροπής πραγματοποίησαν μελέτη των αγορών και των αναγκών εφοδιασμού των ενδιαφερομένων επιχειρήσεων κατά το έτος 2000.

2. Η Επιτροπή, λαμβάνοντας υπόψη τις απαιτήσεις της εξωτερικής και εσωτερικής πολιτικής της Κοινότητας, προτείνει ορισμένα δασμολογικά μέτρα και ιδίως δασμολογικές ποσοστώσεις που μπορούν να εξασφαλίσουν τη διάθεση της κοινοτικής παραγωγής με παράλληλη τήρηση των υποχρεώσεων και των κανόνων κοινής οργάνωσης των αγορών, εξασφαλίζοντας τον εφοδιασμό των μεταποιητικών βιομηχανιών υπό συνθήκες που λαμβάνουν υπόψη την κατάσταση της διεθνούς αγοράς καθώς και τις προβλέψιμες εξελίξεις της.

3. Υπό τις συνθήκες αυτές, οι δασμολογικές ποσοστώσεις που θα ανοιχθούν για τα εν λόγω προϊόντα περιορίζονται στα προϊόντα που πληρούν τις επιβληθείσες προϋποθέσεις όσον αφορά τις τιμές αναγωγής που έχουν καθοριστεί ή που θα καθοριστούν, και που προορίζονται για τη μεταποίηση.

4. Η παρούσα πρόταση προβλέπει, εξάλλου, την εφαρμογή των εν λόγω δασμολογικών μέτρων από την 1η Αυγούστου 2000 και για περιόδους μέχρι τις 31 Δεκεμβρίου 2000, ώστε να διασφαλιστούν οι δυνατότητες προγραμματισμού του εφοδιασμού της βιομηχανίας χωρίς να επηρεαστεί η ισορροπία του εισοδήματος των κοινοτικών παραγωγών.

Αυτό είναι το αντικείμενο της ακόλουθης πρότασης κανονισμού.

Πρόταση ΚΑΝΟΝIΣΜΟΥ ΤΟΥ ΣΥΜΒΟΥΛIΟΥ για το άνοιγμα και τον τρόπο διαχείρισης αυτόνομων κοινοτικών δασμολογικών ποσοστώσεων για ορισμένα προϊόντα της αλιείας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 26,

την πρόταση της Επιτροπής,

Εκτιμώντας τα εξής:

(1) ότι ο εφοδιασμός της Κοινότητας με ορισμένα είδη ψαριών ή φιλέτα ψαριών εξαρτάται σήμερα από τις εισαγωγές από τρίτες χώρες.ότι είναι προς το συμφέρον της Κοινότητας η μερική ή ολική αναστολή των δασμών που επιβάλλονται στα εν λόγω προϊόντα, μέσα στα όρια κοινοτικών δασμολογικών ποσοστώσεων κατάλληλων μεγεθών.ότι, για να μην τεθούν σε κίνδυνο οι προοπτικές ανάπτυξης της παραγωγής αυτής στην Κοινότητα με ταυτόχρονη εξασφάλιση του ικανοποιητικού εφοδιασμού των βιομηχανιών που τη χρησιμοποιούν, θα πρέπει να ανοιχθούν αυτές οι δασμολογικές ποσοστώσεις με μεταβλητούς δασμούς ανάλογα με την ευαισθησία που παρουσιάζουν τα διάφορα προϊόντα στην κοινοτική αγορά.

(2) ότι θα πρέπει, ιδίως, να εξασφαλισθεί η υπό ίσους όρους και συνεχής πρόσβαση όλων των εισαγωγέων της Κοινότητας στις εν λόγω ποσοστώσεις και η αδιάλειπτη εφαρμογή των δασμών που προβλέπονται για τις ποσοστώσεις αυτές σε όλες τις εισαγωγές των εν λόγω προϊόντων σε όλα τα κράτη μέλη, μέχρι την εξάντληση των ποσοστώσεων.

(3) ότι εμπίπτει στην αρμοδιότητα της Κοινότητας να αποφασίσει για το άνοιγμα, με αυτόνομο τρόπο, δασμολογικών ποσοστώσεων.ότι, εντούτοις, προκειμένου να εξασφαλιστεί η αποτελεσματικότητα της κοινής διαχείρισης των ποσοστώσεων αυτών, τίποτα δεν εμποδίζει να επιτρέπεται στα κράτη μέλη να αντλούν από τις ποσοστώσεις τις αναγκαίες ποσότητες που αντιστοιχούν στις πραγματικές εισαγωγές. ότι, ωστόσο, αυτός ο τρόπος διαχείρισης απαιτεί στενή συνεργασία μεταξύ των κρατών μελών και της Επιτροπής, η οποία πρέπει να μπορεί να παρακολουθεί, ιδίως, το βαθμό εξάντλησης των ποσοστώσεων και να ενημερώνει σχετικά τα κράτη μέλη.

(4) οτι ο κανονισμός (ΕΟΚ) αριθ. 2454/93 της Eπιτροπής, της 2 Iουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως του κοινοτικού τελωνειακού κώδικα [1], έχει κωδικοποιήσει τους κανόνες διαχείρισης των δασμολογικών ποσοστώσεων που προορίζονται για χρήση σύμφωνα με την χρονολογική σειρά των ημερομηνιών παραλαβής των διασαφήσεων.

[1] ΕΕ L 253 της 11.10.1993, σ. 1.κανονισμός όπως τροποποιήθηκε τελευταία από τον κανονισμό (ΕΚ) αριθ. 1662/99 (ΕΕ L 197 της 29.7.1999, σ. 25).

(5) Μετά από την εξέταση της κατάστασης εφοδιασμού της κοινοτικής αγοράς με τροπικές γαρίδες, φαίνεται ότι κυρίως, λόγω των συνεπειών της ασθένειας της "λευκής κηλίδας" της ποικιλίας αυτής, οι ανάγκες εφοδιασμού των βιομηχανιών που την χρησιμοποιούν δεν καλύπτονται επαρκώς. Θα πρέπει, επομένως, να ανοιχθεί μια αυτόνομη δασμολογική ποσόστωση για μια περιορισμένη περίοδο και μια περιορισμένη ποσότητα.

(6) Λόγω της οικονομικής σημασίας του παρόντος κανονισμού, θα πρέπει να γίνει επίκληση λόγων επείγουσας ανάγκης, όπως προβλέπεται στο σημείο Ι . 3 του πρόσθετου πρωτοκόλλου της συνθήκης του Άμστερνταμ σχετικά με το ρόλο των εθνικών κοινοβουλίων στην Ευρωπαϊκή Ένωση.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Οι δασμοί που επιβάλλονται κατά την εισαγωγή των προϊόντων που περιλαμβάνονται στο παράρτημα, αναστέλλονται στα επίπεδα για τις περιόδους και μέσα στα όρια των κοινοτικών δασμολογικών ποσοστώσεων που αναφέρονται για καθένα από αυτά.

2. Για τις εισαγωγές των εν λόγω προϊόντων, οι ποσοστώσεις της παραγράφου 1 ισχύουν μόνο με την προϋπόθεση ότι η τιμή ελεύθερο στα σύνορα που καθορίζεται από τα κράτη μέλη σύμφωνα με το άρθρο 22 του κανονισμού (ΕΟΚ) αριθ. 3759/92 του Συμβουλίου, της 17ης Δεκεμβρίου 1992, περί κοινής οργανώσεως αγοράς στον τομέα των αλιευόμενων προϊόντων και των προϊόντων υδατοκαλλιέργειας [2], είναι τουλάχιστον ίση με την τιμή αναγωγής που έχει καθοριστεί ή πρόκειται να καθοριστεί από την Κοινότητα για τα εν λόγω προϊόντα ή κατηγορίες προϊόντων.

[2] ΕΕ L 388 της 31.12.1992, σ. 1.κανονισμός όπως τροποποιήθηκε τελευταία από τον κανονισμό (ΕΚ) αριθ. 3318/94 (ΕΕ L 350 της 31.12.1994, σ. 15).

Άρθρο 2

Οι δασμολογικές ποσοστώσεις οι αναφερόμενες στο άρθρο 1 διαχειρίζονται από την Επιτροπή σύμφωνα με τα άρθρα 308 α έως και 308 γ του κανονισμού (ΕΟΚ) αριθ. 2454/93.

Άρθρο 3

Τα κράτη μέλη και η Επιτροπή συνεργάζονται στενά για να εξασφαλίσουν την τήρηση του παρόντος κανονισμού.

Άρθρο 4

Ο παρών κανονισμός αρχίζει να ισχύει την έβδομη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Αυγούστου 2000.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Έγινε στις Βρυξέλλες, στις

Για το Συμβούλιο

Ο Πρόεδρος

ΠΑΡΑΡΤΗΜΑ

>ΘΕΣΗ ΠIΝΑΚΑ>

(α) Ο έλεγχος της χρήσης για τον ειδικό αυτό προορισμό γίνεται κατ'εφαρμογή των σχετικών κοινοτικών διατάξεων.

(β) Το ευεργέτημα των ποσοστώσεων χορηγείται για τα προϊόντα τα οποία πρόκειται να υποβληθούν σε εργασίες, εκτός εάν πρόκειται να εκτελεστούν αποκλειστικά μία ή περισσότερες από τις ακόλουθες εργασίες :

- καθαρισμός, αποσπλάχνωση, αποκοπή ουράς, αποκεφαλισμός,

- τεμαχισμός, εκτός από τον τεμαχισμό σε φιλέτα,ή τον τεμαχισμό κατεψυγμένων όγκων φιλέτων ή τον διαχωρισμό όγκων κατεψυγμένων διαστρωμένων φιλέτων ,

- δειγματοληψία, διαλογή,

- σήμανση,

- συσκευασία,

- ψύξη,

- κατάψυξη,

- υπέρψυξη,

- απόψυξη, διαχωρισμός.

Το ευεργέτημα της ποσόστωσης δεν χορηγείται για τα προϊόντα που πρόκειται να υποστούν επεξεργασίες (ή εργασίες) οι οποίες παρέχουν το δικαίωμα της ποσόστωσης, εάν οι επεξεργασίες (ή εργασίες) αυτές γίνονται στο επίπεδο της λιανικής πώλησης ή της παρασκευής τροφών. Η μείωση των δασμών εφαρμόζεται για τα ψάρια που προορίζονται για την ανθρώπινη κατανάλωση.

ΔΗΜΟΣΙΟΝΟΜΙΚΟ ΔΕΛΤΙΟ

1. ΤΙΤΛΟΣ ΤΗΣ ΕΝΕΡΓΕΙΑΣ

Πρόταση κανονισμού (ΕΚ) του Συμβουλίου για το άνοιγμα και τον τρόπο διαχείρισης αυτόνομων κοινοτικών δασμολογικών ποσοστώσεων για ορισμένα προϊόντα της αλιείας.

2. ΣΧΕΤΙΚΟ ΚΟΝΔΥΛΙΟ ΤΟΥ ΠΡΟΫΠΟΛΟΓΙΣΜΟΥ

Κεφάλαιο 12, άρθρο 120 (1210 + 1060)

3. ΝΟΜΙΚΗ ΒΑΣΗ

άρθρο 26 της Συνθήκης

4. ΠΕΡΙΓΡΑΦΗ ΤΗΣ ΕΝΕΡΓΕΙΑΣ

4.1 Γενικός στόχος της ενέργειας

Να εξασφαλιστεί ο εφοδιασμός, με ευνοϊκούς όρους, των κοινοτικών βιομηχανιών που χρησιμοποιούν τα εν λόγω προϊόντα.

5. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

5.1 Τρόπος υπολογισμού του συνολικού κόστους της ενέργειας (σχέση μεταξύ του κόστους ανά μονάδα και του συνολικού κόστους)

>ΘΕΣΗ ΠIΝΑΚΑ>

Σύνολο των αναμενόμενων διακυμάνσεων της απώλειας των εσόδων σε σχέση με την προηγούμενη περίοδο της ποσόστωσης: + 5.924.520 EUR

6. ΠΡΟΒΛΕΠΟΜΕΝΑ ΜΕΤΡΑ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ

Οι διατάξεις σχετικά με τη διαχείριση των δασμολογικών ποσοστώσεων προβλέπουν τα απαραίτητα μέτρα πρόληψης και προστασίας από την απάτη και τις παρατυπίες.